บีบแบงก์รัฐลงมือ
เร่งปล่อยกู้ช่วยลูกค้าถูกน้ำท่วม&#8216;ธีระชัย&#8217;ลงบัญชาการกลัวเหลว
30 ต.ค. 2565

เร่งปล่อยกู้ช่วยลูกค้าถูกน้ำท่วม‘ธีระชัย’ลงบัญชาการกลัวเหลว
ขุนคลังเรียกธนาคารรัฐมาขันนอตการช่วยเหลือลูกค้าน้ำท่วม หลังให้นโยบายแต่ปฏิบัติช้า
แหล่งข่าวกระทรวงการคลัง เปิดเผยว่า ในวันนี้นายธีระชัย ภูวนาถนรานุบาล รมว.คลัง จะเรียกผู้บริหารสถาบันการเงินเฉพาะกิจของรัฐทุกแห่งเข้ามาหารืออุปสรรคในการปล่อยกู้เพื่อช่วยประชาชนและผู้ประกอบการที่ได้รับผลกระทบจากน้ำท่วม เนื่องจากได้มอบนโยบายไปแล้ว แต่ไม่มีความชัดเจนในการปฏิบัติ ทำให้การปล่อยสินเชื่อยังไม่สามารถทำได้
แหล่งข่าวชี้แจงว่า ธนาคารออมสินกับธนาคารเพื่อการเกษตรและสหกรณ์การเกษตร (ธ.ก.ส.) ไม่มีปัญหาเรื่องฐานะการเงินแต่ยังติดขัดในเรื่องข้อกำหนดเงื่อนไขการปล่อยกู้และการเงินชดเชยจากรัฐบาลว่าจะให้เท่าไหร่
ธนาคารเพื่อการพัฒนาวิสาหกิจขนาดกลางและขนาดย่อมแห่งประเทศไทย (เอสเอ็มอีแบงก์) ติดขัดในเรื่องฐานะเงินกองทุนต่อสินทรัพย์สินเสี่ยง (BIS) ซึ่งมีอยู่แค่ 7 เท่า ต่ำกว่าเกณฑ์ 8.5 เท่า หากจะต้องปล่อยกู้ช่วยเหลือผู้ประกอบการในวงเงิน 2 หมื่นล้านบาท จะทำให้ BIS เหลือแค่ 4 เท่า ซึ่งทำให้ติดขัดในการดำเนินงาน
“หากต้องการให้เอสเอ็มอีแบงก์ปล่อยสินเชื่อช่วยน้ำท่วม ก็จะต้องเพิ่มทุนให้อย่างน้อย 5,000 ล้านบาท หากไม่เพิ่มทุนให้ อาจจะต้องยกเว้นการคิด BIS ชั่วคราว เพื่อให้ปล่อยสินเชื่อได้” แหล่งข่าวเปิดเผย
อย่างไรก็ตาม ผู้บริหารเอสเอ็มอีแบงก์ได้เสนอขอเงินชดเชยจากรัฐบาลในการปล่อยสินเชื่อช่วยเหลือน้ำท่วม เพราะคาดว่า ต้องปล่อยสินเชื่ออัตราดอกเบี้ยต่ำกว่าต้นทุนเงินที่ระดมมาได้ คาดว่าหลังจากได้หารือกับ รมว.คลัง จะมีความชัดเจนมากขึ้น 
สำหรับการค้ำประกันสินเชื่อผู้ประกอบการของเอสเอ็มอีแบงก์ ของบรรษัทประกันสินเชื่ออุตสาหกรรมขนาดย่อม (บสย.) ในวงเงิน 1 แสนล้านบาท ยังติดปัญหาธนาคารพาณิชย์ไม่สามารถส่งลูกค้ามาให้ บสย.ค้ำประกัน ต้องรอจนกว่าน้ำแห้ง 
นายคนิสร์ สุคนธมาน กรรมการผู้จัดการธนาคารเพื่อการส่งออกและนำเข้าแห่งประเทศไทย (เอ็กซิมแบงก์) เปิดเผยว่า มีลูกค้าธนาคารในนิคมอุตสาหกรรมที่ได้รับผลกระทบกว่า 1,000 ราย คิดเป็นมูลหนี้ร่วม 6 หมื่นล้านบาท ธนาคารจะเสนอขยายระยะเวลาการรับชำระหนี้ต่อตั๋วเกินเทอมและการเลื่อนการผ่อนชำระหนี้ 
นายวรวิทย์ ชัยลิมปมนตรี กรรมการผู้จัดการ ธนาคารอาคารสงเคราะห์ กล่าวว่า มีลูกค้าติดต่อขอให้ช่วยแล้ว 9,500 ราย มูลหนี้ 7,000 ล้านบาท กว่า 50% เป็นลูกหนี้เขต กทม.และปริมณฑล ธนาคารได้อนุมัติไปแล้ว 3,000-4,000 ราย 
นายเลอศักดิ์ จุลเทศ ผู้อำนวยการธนาคารออมสิน กล่าวว่า มีลูกค้าขอให้ช่วยแล้วกว่า 1 หมื่นราย ขณะนี้กำลังสำรวจข้อมูลลูกค้า